<classify> TANZANIA na Kenya zimeanza kukutana mjini Arusha kuendeleza mazungumzo ya uimarishaji mipaka ya kimataifa baina ya mataifa hayo.Kikao hicho kilifunguliwa na Mkuu wa Mkoa wa Arusha, Mrisho Gambo ambaye aliwataka wajumbe wanaoshiriki kikao hicho kutafuta ufumbuzi wa kudumu wa changamoto za mipaka badala ya kushindana.Naibu Katibu Mkuu Wizara ya Ardhi Nyumba na Maendeleo ya Makazi, Mathias Kabundugulu amesema kikao hicho cha siku tano ni muendelezo wa vikao vya uimarishaji mipaka ya kimataifa katika maeneo mbalimbali ya mipakani, ikiwa na lengo la kuondoa changamoto kama ilivyoelekezwa na Umoja wa Afrika AU.Kwa mujibu wa Kabundugulu, kikao hicho kitapokea taarifa ya ukaguzi wa kipande cha mpaka cha kilomita 128 kutoka eneo la Ziwa Natron hadi Namanga mkoani Arusha ambapo lengo ni kuimarisha mpaka huo hadi Tarakea mkoani Kilimanjaro na baadaye Jasini mkoani Tanga.Mkuu wa Ujumbe kutoka Kenya, Justa Nkoroi amesema kikao hicho ni muhimu kwa mustakabali wa nchi za Tanzania na Kenya katika kuangalia changamoto za alama za mipaka ya kimataifa iliyowekwa wakati wa ukoloni na kubainisha kuwa ana imani kikao hicho kitatatua changamoto zilizopo na hatimaye kukamilisha kazi hiyo ndani ya muda uliopangwa na Umoja wa Afrika, mwaka 2022.Tayari jumla ya Kilomita 172 kutoka ziwa Victoria hadi Loliondo mkoani Arusha zimeimarishwa kwa kuwekwa alama pillars za mipaka kati ya Tanzania na Kenya kwa umbali wa mita zisizozidi 100 ili zionekanane kwa urahisi na wananchi wanaoendesha shughuli zao katika maeneo ya mipakani.Mkuu wa mkoa Gambo alisema akifgungua kikao hicho kuwa anafarijika sana kuona utatuzi wa changamoto za mipaka ya kimataifa kati ya Kenya na Tanzania unafanywa na nchi husika bila kushirikisha mataifa ya nje.Aliwataka wajumbe wa kikao cha nchi hizo mbili kutafuta ufumbuzi wa changamoto za mipaka ya kimataifa kati yao kwa kukubaliana na kuzingatia tamaduni za nchi hizo sambamba na miongozo ya viongozi wa nchi husika.Aidha, Mkuu huyo wa mkoa wa Arusha aliwataka washiriki kudumisha pia mahusiano ya kijamii wakati wa majadiliano yao kwa kuwa wananchi wanaoishi mipakani wana mahusiano mazuri ya kindugu na kusisitiza kuwa hali hiyo itadumisha umoja na mshikamano uliopo kati ya nchi hizo.  <topic>: kitaifa 